R. Zajac, minister zdravotníctva SR: (2004-05-25):
Trošku iná situácia je pri vydávaní licencií a odoberaní licencií, lebo máme ešte dva typy ďalších povolení a to, ak poskytuje zdravotnú starostlivosť v rámci VÚC, vydáva VÚC a komora, ak je to nad rámec VÚC, povedzme na širší presah, ako je jedno VÚC, vydáva štát. Štát vydáva len v štyroch prípadoch. Tam úrad žiada záväzným spôsobom toho, kto vydal, aby odobral. Táto vec je úplne bežná, takisto ako je financovanie úradu bežné. Úrad pre finančný trh financujú komerčné poisťovne povinným odvodom plošne. To je aj to, čo zaznieva, že v tom Programovom vyhlásení vlády sme hovorili o tom, že bude regulátorom zdravotných poisťovní Úrad pre finančný trh, no, žiaľ, bude len pre individuálne poistenia, pre nemocenské, pre povinné verejné zdravotné sme regulátor, ale na veľmi podobných princípoch stvorili. Čo sa týka znižovania počtu pracovníkov, útvar kontroly na ministerstve zdravotníctva má 12 ľudí, to je strašne málo, my potrebujeme zapriahnuť počet hlavných odborníkov úradu, potrebujeme získať zapriahnutých 32 patologických pracovísk, to znamená u tých patologických pracovísk nebudú platiť nemocnice, bude platiť úrad a my odhadujeme, že tam budú personálne náklady vyššie, lebo rádovo okolo 60 lekárov a ich tím bude zamestnaný, pretože prinajmenšom z 8, ak nie z 18 hlavných odborov tam musíme dostať lekárov, čiže treba vedieť, že ten úrad denno-denne vykonáva dohľad, čiže poznáme dohľad na mieste a na diaľku a sústavne je v správnom konaní s tými, nad ktorými vykonáva dohľad. Čo sa týka otázky, toho, to je veľmi dobrá otázka, takzvanej vnútropoistnej solidárnosti. Naozaj sa nám stávalo najmä pri Všeobecnej zdravotnej poisťovni, že zaviedli minulý rok teóriu, že kde sa menej vyberá, tam sa menej dáva, to je porušenie základného princípu vnútropoistnej solidárnosti, teda takzvaného horizontálneho vyrovnávania medzi rôznymi regiónmi. A práve tým, že toto Všeobecná spravila, ak si pamätáte, ja som to aj veľmi ostro kritizoval v súvislosti s lekárňami. Tak sa stalo, že v trebišovskom kraji, v trebišovskom okrese, v michalovskom okrese na východe sme mali lekárne niekedy vo februári, ale v Bratislave, ktorá je najbohatšia, mala Všeobecná uhradené faktúry už za jún, júl. To je najhrubšie porušenie vnútropoistnej solidárnosti a práve také sa nesmie stať. Ale treba povedať, že je to trochu problém tej zdravotnej poisťovne, a myslím si, že poučení skúsenosťami toto už robiť nebudú. Otázka, kde má štát garancie, no, tak funguje vnútropoistný solidárny systém všade na svete, aj pri komerčných, aj pri povinných, dokonca aj vo verejnoprávnych, lebo toto nám spravili verejnoprávne. Otázka, vy ste sa pýtali, pani poslankyňa, na garancie štátu. V zákone je jasne povedané, že tie dve poisťovne, ich akcionárom bude štát, bude mať len dve možnosti, alebo ich nechá zbankrotovať, ak by zle hospodárili alebo nemali dosť zdrojov, alebo ich bude oddlžovať. Samozrejme, ja predpokladám, že hlavne tu zaznievalo viac, v záverečnom slove mám pre vás pripravených viac informácií, ale predpokladám, že tak, ako sme povedali, že nie je dobré, aby zdravotné poisťovne vlastnili nemocnice, tak ja vám dám postavenú otázku: Vieme si predstaviť, že nemocnice si zriadia vlastnú zdravotnú poisťovňu? Vieme, je to tá úloha tých 17 miest, ktoré sa už prihlásili k tomu, že majú 17 nemocníc a zriadia si komunálnu zdravotnú poisťovňu. Vieme si predstaviť, že jedna z najväčších distribučných firiem na lieky uvažuje o tom, že si zriadi podľa tohto zákona zdravotnú poisťovňu? Vieme. To znamená, to nielen zdravotné poisťovne budú vlastniť distribučné siete, ale aj distribučné siete môžu vlastniť zdravotné poisťovne, ale o tom širšie a myslím si, že to je na diskusiu, ja tam mám pripravených pár „slajdov“, čo sa týka zisku. Tá otázka informačných systémov, dnes každý pacient, prehlasovali to riaditelia poisťovní, má vedený svoj účet, len sa im zdá drahé ho posielať. To znamená, nepredpokladám, že by tento systém, ktorý zavádzame, mal zmeniť nejaký nárok, zvýšiť nárok na informačné systémy. Tento systém, ktorý zavádza aj Všeobecná, ktorý má zavedený Apollo, Dôvera a ostatné, dokáže už dnes účtovať na pacienta. Je však, samozrejme, problém, keď predchádzajúci riaditeľ Všeobecnej, čo je všeobecne známe, porušil všetky pravidlá hry a nejakým iným spôsobom sa dostal k informačnému systému, len treba tiež vedieť a hovorím to celkom otvorene, štát nemá ani v prípade Všeobecnej možnosť zasiahnuť, pretože v správnej rade má len tretinu členov. Druhú tretinu tvoria pacienti, zamestnanci a tretiu tretinu zamestnávatelia. Ale podľa informácii a koncepcií informačných systémov, ktoré sú na svete, zdravotné poisťovne tento nový model poistenia nijakým spôsobom nemôže zvyšovať ich nároky na existujúci informačný systém. Musíme veriť tomu, čo hovoria. Posledná otázka je prístup k informáciám. U nás platí zákon 211 o prístupe k informáciám a platia nejaké zákony o pravidlách v obchodnom styku. My nevieme spraviť nejaký špeciálny zákon, ktorý povie, že my môžeme len to dať, chrániť tie dáta, ktoré nám umožňuje zákon, navyše v zákone o zdravotnej starostlivosti, ktorý predkladáme, a to je ten prvý, máme špeciálny režim pre ochranu dát pacientov, konkrétnych, teda nie obchodné dáta, ale ich osobné. To je samozrejmé, ale my nevieme ani dnes nejako extra nemocnice chrániť v zmysle zákona 211, ktoré informácie majú, a oni môžu len tie informácie vydávať, ktoré im umožňuje zákon. Advokáti sa môžu pýtať na čokoľvek a je to umenie tej nemocnice, využívať úspešne zákon 211. Ja rozumiem tej otázke, ale je to to isté, ako keby sa advokáti pýtali v obchodnom styku ktorejkoľvek obchodnej spoločnosti na veci, ktoré ona nemusí dať, takže nerozumel som buď vašej otázke, pani poslankyňa, alebo máte pocit, že tie nemocnice sú v nejakom chatrnejšom právnom stave, ako sú hocijaké iné právne subjekty, lebo nemocnica má aj dnes svoju právnu subjektivitu. Takže v závere ste ma vyzvali, aby som reagoval, ako budem reagovať, alebo ako sa postavím k pripomienkam. Ja som si pripravil a počkám ešte na tie dve rozpravy, som si pripravil také záverečné, nazval som to posledné slovo a tam budete vidieť, že kde je priestor, ktorý naozaj som schopný vo veľkom akceptovať, ak to bude zapadať, ale vám ho poviem aj rovno, otvorene a poctivo, kde nie sme schopní akceptovať. Ďakujem pekne.